Kommissionens forordning (EF) nr. 1949/2003

af 3. november 2003

om ændring af bilag I til Rådets forordning (EØF) nr. 2658/87 om told- og statistiknomenklaturen og den fælles toldtarif

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 2658/87 af 23. juli 1987 om told- og statistiknomenklaturen og den fælles toldtarif(1), senest ændret ved Kommissionens forordning (EF) nr. 2176/2002(2), særlig artikel 9, stk. 1, litra a), og

ud fra følgende betragtninger:

(1) I henhold til den kombinerede nomenklatur, der er fastsat i bilag I til forordning (EØF) nr. 2658/87, skal visse grøntsagsbaserede saucer tariferes under position 2103, mens tilberedte eller konserverede grøntsager henhører under kapitel 20.

(2) For at gøre det lettere at skelne mellem produkter, der skal tariferes under position 2103, og produkter henhørende under kapitel 20 blev der ved Kommissionens forordning (EF) nr. 288/97 af 17. februar 1997 om ændring af bilag I til Rådets forordning (EØF) nr. 2658/87 om told- og statistiknomenklaturen og den fælles toldtarif samt om ophævelse af visse tariferingsforordninger(3) indsat en supplerende bestemmelse 1 til kapitel 21 i den kombinerede nomenklatur. Denne supplerende bestemmelse fastsætter et sondringskriterium, der er baseret på passage gennem en standardsigte af vævet metaldug. Kriteriet er, at minimum 80 vægtprocent af ingredienserne skal kunne passere gennem en sigte af vævet metaldug, for at produktet kan betragtes som en sauce.

(3) Ifølge de forklarende bemærkninger til det harmoniserede system vedrørende position 2103, del (A), omfatter betegnelsen "saucer" også visse tilberedninger, der er baseret på grøntsager eller frugt, og som hovedsagelig forekommer i flydende eller opslæmmet form eller som emulsioner og i visse tilfælde indeholder synlige grøntsags- eller frugtstykker. Disse tilberedninger adskiller sig fra tilberedte eller konserverede grøntsager og frugter henhørende under kapitel 20, da de anvendes som saucer, dvs. som tilbehør til mad eller til tilberedning af visse retter, og ikke spises for sig.

(4) Der findes nu på markedet en ny type grøntsags/frugt-baserede saucer, der indeholder synlige og identificerbare grøntsags- eller frugtstykker og præsenteres som saucer. For denne saucetype gælder det, at mindre end 80 vægtprocent af ingredienserne kan passere gennem en sigte af den nævnte type. I henhold til supplerende bestemmelse 1 til kapitel 21 i den kombinerede nomenklatur kan denne type sauce ikke betragtes som sauce henhørende under position 2103, mens den under det harmoniserede systems nomenklatur kan tariferes som sauce(4).

(5) Derfor forekommer det hensigtsmæssigt og nødvendigt, at supplerende bestemmelse 1 til kapitel 21 i den kombinerede nomenklatur udgår.

(6) Det bemærkes, at det ikke har været muligt at nå til enighed om ændring af teksten til position 2103 i det harmoniserede systems nomenklatur, hvad angår tarifering af saucer, eller om anvendelse af supplerende bestemmelse 1 til kapitel 21 i den kombinerede nomenklatur, som er baseret på det harmoniserede system.

(7) Forordning (EØF) nr. 2658/87 bør derfor ændres.

(8) De i denne forordning fastsatte foranstaltninger er i overensstemmelse med udtalelse fra Toldkodeksudvalget -

UDSTEDT FØLGENDE FORORDNING:

Artikel 1

Supplerende bestemmelse 1 til kapitel 21 i den kombinerede nomenklatur, som er fastsat i bilag I til forordning (EØF) nr. 2658/87, udgår.

Artikel 2

Denne forordning træder i kraft dagen efter offentliggørelsen i Den Europæiske Unions Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 3. november 2003.

På Kommissionens vegne

Frederik Bolkestein

Medlem af Kommissionen

(1) EFT L 256 af 7.9.1987, s. 1.

(2) EFT L 331 af 7.12.2002, s. 3.

(3) EFT L 48 af 19.2.1997, s. 7.

(4) Se HS Komitéens beslutning fra oktober 1999 ("Oriental Sweet and Sour Sauce").